Tips απασχόλησης των παιδιών σας στο αμάξι κατά τη διάρκεια του ταξιδιού | Infokids.gr
Αρχική > Σχολή Γονέων > Tips απασχόλησης των παιδιών σας στο αμάξι κατά τη διάρκεια του ταξιδιού
Γράφει η momblogger Έφη Αργυροπούλου από το blog Working Moms
Oι καλοκαιρινές διακοπές ξεκινάνε και όσο διασκεδαστικό και να είναι το ταξίδι με τα παιδιά μας, κάποιες φορές σπαζοκεφαλιάζουμε πώς να τα απασχολήσουμε, ειδικά στα μεγάλα ταξίδια, γιατί τα παιδιά ως γνωστόν δεν έχουν υπομονή και κάθε τρεις και λίγο ρωτάνε την κλασσική ερώτηση “πότε θα φτάσουμε”;;;
1. Βάλτε στο παιδάκι σας το αγαπημένο του τραγουδάκι και αφήστε το να διασκεδάσει, τραγουδώντας τους στίχους ή χτυπώντας παλαμάκια στο ρυθμό!
2. Προσπαθήστε να συμπεριλάβετε το παιδί σας στις διαδικασίες, ώστε να αισθανθεί χρήσιμο. Αναθέστε του μια αρμοδιότητα, για παράδειγμα, να σας ειδοποιεί κάθε φορά που ανάβει πράσινο φανάρι.
3. Δεν χρειάζεστε πολλά παιχνίδια. Δύο είναι αρκετά. Πάρτε μαζί ένα από τα αγαπημένα του παιχνίδια (που ενδείκνυται για ταξίδι με αυτοκίνητο). Μια ωραία ιδέα είναι να αγοράσετε και ένα καινούριο παιχνίδι και να το δώσετε στο παιδί ακριβώς πριν το ταξίδι. Η χαρά και η περιέργεια για το καινούριο παιχνίδι θα κρατήσουν απασχολημένο το μικρούλι σας για αρκετή ώρα!
4. Διαβάστε δυνατά τις πινακίδες από τα χωριά ή τις πόλεις που περνάτε και δείξτε στο παιδάκι σας πού βρίσκεστε, σημειώνοντας τη διαδρομή σε έναν χάρτη. Σχολιάστε παρέα το τοπίο και αυτά που βλέπει το παιδί από το παράθυρό του.
5. Προμηθευτείτε ή φτιάξτε κάρτες με αριθμούς, σχήματα ή γράμματα με τις οποίες είναι εύκολο να παίξετε μέσα στο αυτοκίνητο.
6. Πείτε του μια ιστοριούλα ή ακόμα μπορείτε να του βάλετε να ακούσει ένα CD με τα αγαπημένα του παραμύθια.
7. Ένα πολύτιμο εφόδιο για το ταξίδι είναι το μπλοκ ζωγραφικής και οι μαρκαδόροι. Ανάλογα με το επίπεδο του παιδιού σας, μπορείτε να προμηθευτείτε από μπλοκ που έχουν έτοιμες εικόνες για γέμισμα (επιλέξτε αυτά με τις φιγούρες της προτίμησής του) έως μπλοκ με διαφορές, σκιές και άλλες σπαζοκεφαλιές.
8. Μία λέξη για κάθε γράμμα της αλφαβήτου
Η αλφαβήτα ξεκινά και ο σκοπός είναι, ακούγοντας τη φωνούλα (ααα και όχι άλφα!) να βρει ο καθένας με τη σειρά του κάτι που ξεκινά από αυτήν. Σε μεγαλύτερες ηλικίες, τοποθετήστε το γράμμα μέσα στη λέξη ή στο τέλος της. Π.χ. άλογο, κάστρο, σύννεφα. Πρόκειται για εξαιρετική άσκηση, που βοηθάει στην απόκτηση φωνολογικής επίγνωσης.
9. Παιχνίδια pocket size – Στο εμπόριο κυκλοφορούν πολλά παιχνίδια σε μέγεθος τσέπης, με σκοπό να τα παίρνεις μαζί σου και να τα παίζεις οπουδήποτε. Παιχνίδια, όπως: το φιδάκι, ο γκρινιάρης, μάντεψε ποιος, τρίλιζα κ.α. Επίσης, μήπως το παιδί σας να είναι έτοιμο να παίξει παιχνίδια με κάρτες, όπως είναι το UNO.
10. Αν το παιδί σας δεν ζαλίζεται στο αυτοκίνητο, το αγαπημένο του βιβλίο θα το συντροφεύσει για αρκετή ώρα. Στη συνέχεια, μπορείτε να του ζητήσετε να σας αφηγηθεί την ιστορία κοιτώντας τις εικόνες. Γι’ αυτό επιλέξτε βιβλία με πλούσιες εικόνες και μικρό κείμενο, ανάλογα με τις ικανότητες και την ηλικία του παιδιού σας. Επιπλέον, τα ταξίδια ενδείκνυνται και για χρήση ηχογραφημένων παραμυθιών.
11. Όποιος μιλήσει πρώτος χάνει – Τι κάνουμε για λίγη ησυχία; Τι πιο διασκεδαστικό από αυτό που όλοι έχουμε παίξει (πάντα με την παρότρυνση κάποιου μεγάλου…!), το γνωστό, όποιος μιλήσει πρώτος, χάνει!
12. Φτιάξτε νόστιμα παιδικά σνακ που τρώγονται εύκολα καθώς και φρούτα ή μπισκότα για να τους κοπεί η τυχόν λιγούρα!
13. Διαλέξτε ένα-δύο καινούργια βιβλία για να τα διαβάσετε στο ταξίδι!
14. Βρες πόσα αυτοκίνητα – Βάλτε τα παιδιά να μετρήσουν όσο το δυνατόν περισσότερα αυτοκίνητα σε συγκεκριμένο χρόνο, και όποιος μετρήσει τα περισσότερα μπορεί να κερδίσει ένα έπαθλο.
15. Ιστορίες
16. Μπορείς να πάρεις λίγα αυτοκόλλητα που να μπορούν να τα κολλήσουν στο τζάμι του αμαξιού. Μην υπερβάλλεις και πάρεις πολλά γιατί θα καλύψουν όλο το χώρο! Και σιγουρέψου ότι βγαίνουν εύκολα και γρήγορα.
17. Πάρτε μαζί σας οδικό χάρτη, πιστέψτε με θα τα απασχολήσετε πολλή ώρα χαζεύοντας και αναζητώντας περιοχές. Εμένα ο μεγάλος μου γιος με ρωτάει ποια είναι η κάθε περιοχή του χάρτη και πού είναι το χωριό του ενός παππού και του άλλου και πού έχουμε ταξιδέψει μαζί. Ενώ παράλληλα είναι ένα ευχάριστο μάθημα γεωγραφίας μαθαίνοντας τα μέρη της Ελλάδας.
18. Φωτογραφική μηχανή, ώστε να κάνουν κλικ σε ό,τι τους κάνει κλικ!
Αν τώρα σας φαίνεται γολγοθάς ένα ταξίδι με μωρά παιδιά, εγώ θα έλεγα να το απολαύσετε όσο πιο δημιουργικά και ξένοιαστα μπορείτε γιατί τα χρόνια περνάνε πάρα πολύ γρήγορα και σε λίγα χρόνια δεν θα ακούτε τίποτα από το πίσω κάθισμα γιατί είτε θα έχουν μεγαλώσει και θα ακούν τη μουσική τους ή θα μιλάνε με τους φίλους τους στο τηλέφωνο ή θα ασχολούνται με gadgets ή δεν θα έρχονται πια μαζί σας γιατί θα πηγαίνουν διακοπές με τους φίλους τους.
απασχόληση παιδιών Οικογενειακές Διακοπές παιδί και καλοκαίρι ταξίδι με παιδιά
Πέμπτη, 21 Ιουλίου, 2016 στην κατηγορία Σχολή Γονέων